Марко Ганчев
Санкта симплицитас

chitanka.info

Осъждат те, еснафство бездуховно.

Светът към тебе стана твърде строг.

Не знам. Осъждам те, ала условно

и с право на обжалване пред Бог.

Защото първа божия програма

е да живеем и да се множим,

а не да мислим все за свойта драма

на смъртно тяло с дух неумъртвим.

В любов законна или в среща тайна,

на мач или пред тъпо питие —

не знаем где е мъдростта безкрайна

на нашето неясно битие.

Една вина не ви се опрощава:

животът ви като протича вял,

диктаторът от туй се изкушава

да ви използва за материал.

За тор ви смята или за бурмички,

а не за божи твари като мен

и се залавя да сглоби от всички

трансмисия към свой измислен ден.

А пък тогава, то се знае, страда

най-много нашта мислеща глава.

Не ми е жал, задето бях на клада,

а жал, че вие носихте дърва.

Април 1989

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.